|  |  |
| --- | --- |
| **Lp Angelika Timusk**  **Riigihangete vaidlustuskomisjon**  [**vako@fin.ee**](mailto:vako@fin.ee) | **13. märts 2024. a, nr 1-32** |

**Vaidlustaja: OÜ Lanlab**

**registrikood: 10437034**

**Vaidlustaja lepinguline esindaja: vandeadvokaat Tambet Laasik**

**Advokaadibüroo Kõrgesaar & Laasik**

**Rüütli 23, 51006 Tartu**

**tel: +372 666 0077**

**e-post:** [**info@abkl.ee**](mailto:info@abkl.ee)

**SEISUKOHT**

**Riigi Tugiteenuste Keskuse riigihankes**

**„Kapillaarsekvenaatorite ja qPCR seadmete kuluvahendid (EKEI)“**

**(viitenumber 272907) LanLab OÜ esitatud vaidlustuse**

**kirjalikus menetluses**

1. **SENINE MENETLUS**
   1. OÜ LanLab esitab käesolevaga enda seisukoha hankija Riigi Tugiteenuste Keskuse 8. märtsi 2024. a vastusele. Menetluses kogutud tõendid ei kinnita hankija järelduste õigsust, vaid vastupidi tõendavad seda, et kolmas isik ei vastanud kvalifitseerimistingimustele, mistõttu vaidlustus tuleb rahuldada. Seda järgmistel põhjendustel.
2. **ÕIGUSLIKUD PÕHJENDUSED**
   1. Hankija selgitas p 2.3, et tema hinnangul „*kolmas isik vastab kvalifitseerimise tingimustele. Juhime tähelepanu, et hankija ei ole kvalifitseerimistingimuses sätestanud, et pakkuja peaks olema 50 000 € eest müünud kuluvahendeid nii kapillaarsekvenaatoritele kui eraldi qPCR seadmetele ega piiritlenud, et kuluvahendeid peaks olema müüdud Eesti Kohtuekspertiisi Instituudil kasutusel olevatele masinatele. Hankija ei ole tingimuses täpsustanud, millises proportsioonis peab olema müüdud ühele või teisele seadmele*“. Selline seisukoht ei ole õige ega täpne.
   2. Kvalifitseerimistingimuse sõnastus oli järgmine: „*Pakkuja peab olema hanketeate avaldamise kuupäevale eelneva 36 kuu jooksul teostanud vähemalt ühe samalaadse lepingu, mille objektiks on kuluvahendite tarne kohtuekspertiisi valdkonnas kasutatavatele kapillaarsekvenaatoritele* ***ja*** *qPCR seadmetele maksumusega vähemalt 50 000 aastas (käibemaksuta)*“.
   3. See sõnastus ei toeta hankija väidet. Selleks, et hankija väide oleks õige, peaks kvalifitseerimistingimus olema sõnastatud teisiti: „*Pakkuja peab olema hanketeate avaldamise kuupäevale eelneva 36 kuu jooksul teostanud vähemalt ühe samalaadse lepingu, mille objektiks on kuluvahendite tarne kohtuekspertiisi valdkonnas kasutatavatele kapillaarsekvenaatoritele* ***või*** *qPCR seadmetele maksumusega vähemalt 50 000 aastas (käibemaksuta)*“.
   4. Olemasolev tingimus, kus on sõna „*ja*“ tähendab seda, et pakkuja peab olema müünud mõlema masina kuluvahendeid mitte ainult ühe nendest.
   5. Tõsi, on vaieldav, kas mõlemale seadmele eraldi pidi müüma kuluvahendeid 50 000 euro eest, või piisab, et kokku oli müük 50 000 euro eest. Küll on aga selge, et toodete müügi proportsioon ei ole täielikult irrelevantne. Iseenesest ei ole muidugi oluline, kas müüdud kuluvahenditest on nt 32% kapillaarsekvenaatoritele ja 68% qPCR seadmetele või on see proportsioon 57/43, 20/80 vms, kuid tähtis on see, et see proportsioon ei saa olla 0/100, vaid vähemalt mingis ulatuses peab olema müüdud kuluvahendeid mõlema seadme tarbeks.
   6. Hankija vastuse kohaselt on kolmas isik varem müünud aga vaid järgmist kaupa: „*Thermo Scientific™ 339650, Nunc™ 15mL, Conical Sterile Polypropylene Centrifuge Tubes*“[[1]](#footnote-1). Erinevalt hankija vastuses väidetust, ei ole need kuluvahendid, mida saab kasutada nii kapillaarsekvenaatoritele kui ka qPCR seadmetele.
   7. Juhime siinkohal tähelepanu tootja kasutusjuhendile (***Lisa 1***), mille lk 65 on välja toodud kõik Eesti Kohtuekspertiisi Instituudis kasutusel oleva kapillaarelektroforeesi instrumendi kuluvahendid:

* Matrix Standard Set DS-33 3500 Series (Dye Set G5) cat# 4345833
* Matrix Standard Set DS-32 (Dye Set F) cat# 4345831
* 3500 Capillary Array (36 cm) cat# 4404683
* 3500xL Capillary Array (36 cm) cat# 4404687
* Anode Buffer Container (ABC) 3500 Series cat# 4393927
* Cathode Buffer Container (CBC) 3500 Series cat# 4408256
* Hi-Di™ Formamide cat# 4401457
* GeneScan™ 600 LIZ® Size Standard v2.0 Size Standard 3500 Series cat# 4408399
* 3500 POP-4® Polymer, 384 samples cat# 4393715
* 3500 POP-4® Polymer, 960 samples cat# 4393710
* Conditioning Reagent 3500 Series cat# 4393718
* 8-Strip Septa for 3500/3500xL Genetic Analyzers cat# 4410701
* 96-Well Septa for 3500/3500xL Genetic Analyzers cat# 4412614
* Septa Cathode Buffer Container, 3500 series cat# 4410715
* 96-well retainer & base set (Standard) 3500/3500xL Genetic Analyzers cat# 4410228
* GeneScan™ 500 ROX™ Size Standard cat# 401734
  1. Iseenesest on loomulikult ka teisi tootjaid, kes toodavad kapillaarelektroforeesi seadmeid, ning EKEI kasutuses olev instrument ei ole ainus võimalik. Samas on nende kõigi kuluvahendid oma olemuselt siiski samad (kapillaarid, jooksutamise- ja pesupuhvrid ning suurusmarkerid) ning mitte ükski neist ei kasuta kuluvahendina OÜ Lanmer poolt nimetatud ning nende poolt EPJ-le tarnitud toodet.
  2. EKEI vastuses välja toodud näite toode, mis on üldine laboriplastik (Thermo Scientific™ 339650, Nunc™ 15mL, Conical Sterile Polypropylene Centrifuge Tubes), ei ole klassifitseeritav kui kapillaarelektroforeesi masina kuluvahend ning ei ole sel põhjusel ka välja toodud punktis 2.7 olevas tabelis. Kui täpne olla, siis see ei sobi tegelikult kummalegi masinale
  3. Seetõttu palume uuesti üle kontrollida, kas Lanmer OÜ poolt tõenduseks toodud lepingus ja väljastatud arvetes viimase 36 kuu jooksul enne hanke väljastamise kuupäeva on välja toodud mõni ülaltoodud nimekirjas nimetatud toode või sellele samaväärne. Siiani esile toodud toode seda ei ole, mistõttu palume ka teised üle kontrollida.

1. **KOKKUVÕTE**
   1. Eeltoodut kokku võttes tuleb nentida, et menetluse käigus kogutud andmed kinnitavad seda, et kolmas isik OÜ Lanmer ei ole täitnud eelviidatud kvalifitseerimistingimust, ta ei ole müünud kapillaarsekvenaatorite kuluvahendeid, ta on alusetult kvalifitseeritud ning OÜ LanLab vaidlustus tuleb rahuldada.

Lugupidamisega

*/allkirjastatud digitaalselt/*

Tambet Laasik

Vandeadvokaat

**Lisad:**

1. Applied Biosystems 3500/3500xL Genetic Analyzer kasutusjuhend
2. volikiri

1. https://www.thermofisher.com/order/catalog/product/339650 [↑](#footnote-ref-1)